Como s'indica más enta debant, se troba buena cosa de variants d'istos ritos, pero por un regular consiste en posar a Nueit de Nadal (Nueit Buena) en o fogaril u a canto d'iste, a toza más gran d'a lenyera, que s'ha guardato a esprés ta ista fiesta. Modernament se posa tamién chunto con l'árbol de Nadal. Os ninos d'a casa son os encargaus de decir bellas frases y bendicions rituals (encara que en bells lugars a bendición la fa o más viello u l'amo d'a casa). En ocasions, a bendición se fa dimpués de ruixiar a tronca con un sinyalín de vin mientres se prenuncia a bendición. En as zonas orientals de l'Alto Aragón, o ritual teneba una parte mas ludica, quan os ninos d'a casa pegaban trucazos a la toza ta que ista "cagase" os presents, que gosaban estar lamins, carambels, fruitos secos y altras cosetas ta minchar u chuguetz chicotz.